परिवर्तन यात्रा का रूट व चेहरे हो सकते है फाइनल, दिनभर चलेगा बैठकों का दौरा
बीजेपी के राष्ट्रीय अध्यक्ष जेपी नड्डा शनिवार को जयपुर आ रहे है। वे दिनभर बीजेपी कार्यालय में बैठक लेंगे। इसके बाद शाम को दिल्ली लौट जाएंगे। नड्डा अपने एक दिवसीय कार्यक्रम के दौरान पूरे समय बीजेपी कार्यालय में ही रहेंगे।
बीजेपी के राष्ट्रीय अध्यक्ष जेपी नड्डा शनिवार को जयपुर आ रहे है। नड्डा सुबह 10 बजे जयपुर पहुंचेंगे। एयरपोर्ट से सीधे बीजेपी कार्यालय आएंगे। वे दिनभर बीजेपी कार्यालय में बैठकें लेंगे। इसके बाद शाम को दिल्ली लौट जाएंगे। नड्डा अपने एक दिवसीय कार्यक्रम के दौरान पूरे समय बीजेपी कार्यालय में ही रहेंगे। इस दौरान वे कोर कमेटी, प्रदेश पदाधिकारियों की बैठक के साथ-साथ वरिष्ठ नेताओं से अकेले में भी चर्चा कर सकते हैं।
विधानसभा चुनावों के मद्देनज़र नड्डा की यह बैठक काफी महत्वपूर्ण मानी जा रही है। बैठक में विधानसभा चुनावों को लेकर आगामी रणनीति पर चर्चा होगी। इसके साथ ही बीजेपी के द्वारा निकाली जाने वाली परिवर्तन यात्रा का रूट व चेहरे भी नड्डा फाइनल कर सकते हैं।
गौरतलब है कि इसी माह 9 व 10 जुलाई को बीजेपी की सवाई माधोपुर में विजय संकल्प बैठक में प्रदेश में परिवर्तन यात्राएं निकालने का कार्यक्रम तय हुआ था। यह दो दिवसीय बैठक भाजपा के राष्ट्रीय संगठन महामंत्री बीएल संतोष ने ली थी।
तीन परिवर्तन यात्रा निकालेगी भाजपा
अभी तक के कार्यक्रम के अनुसार बीजेपी प्रदेश में तीन परिवर्तन यात्राएं निकालेगी। इसमें एक यात्रा डूंगरपुर के बेणेश्वरधाम से, दूसरी हनुमानगढ़ के गोगामेड़ी और तीसरी सवाईमाधोपुर के त्रिनेत्र गणेश मंदिर से निकालना तय हुआ हैं। लेकिन इन यात्राओं का रूट क्या रहेगा। प्रदेश के कौन-कौन से नेता इन यात्राओं का नेतृत्व करेंगे। इसे संभवत कल फाइनल किया जा सकता हैं।
13 दिन में दूसरी बार जयपुर आ रहे नड्डा
जेपी नड्डा इससे पहले 16 जुलाई को जयपुर आए थे। यहां उन्होंने प्रदेश भाजपा के नहीं सहेगा राजस्थान अभियान की शुरुआत की थी। जयपुर के बीलवा में जेपी नड्डा की सभा आयोजित हुई थी। वहीं कल फिर से जेपी नड्डा जयपुर आ रहे हैं। नहीं सहेगा राजस्थान अभियान पूरे राजस्थान में चल रहा है। 1 अगस्त को जयपुर में बड़े प्रदर्शन के साथ यह अभियान समाप्त होगा। ऐसे में कल की बैठक में आगे के अभियान व आंदोलन की रुपरेखा भी तय हो सकती हैं।